燕都雜詠

叔孫騁晉歲云徂。季子觀周跡有無。黑白陰陽分界限。皇華何以畫葫蘆。

九門魚鑰壯皇城。上可將軍小隊行。畵屋街街春似海。一竿紅日賣花聲。

玉河瀦水御溝通。絶似淸伊照碧嵩。蓬萊高處猶殘雪。楊柳低邊已暖風。

翠華自內出徐徐。雀尾前頭轉綵輿。院院紅燈花影外。一聲臚唱引朝裾。

歷歷題襟雁塔仙。慈恩故事學宮傳。行人尙抱劉蕡恨。蠧亂螢枯四十年。

辟雍宏制右靈臺。圜水橋頭碧泝洄。靑鎖步櫩雙翼展。十三經刻列崔嵬。

誰傳司隸漢官儀。巾幗猶能似昔時。知有木天公案在。蛾眉不媿媿鬚眉。

敗績孤行硯削多。兩楹夢後絶絃何。哇淫未可諧韶雅。須向龍門聽舊歌。

口勅圓明彩仗移。樂工先候影鵝池。但看銕騎立如塑。咫尺重瞳過不知。（燈戲）

何年此地別燕丹。督亢圖中匕首寒。壯士不聞還易水。至今賓客淚汍瀾。（太子河）

不堪孤劒吼風雷。日暮長河滚滚來。寂寞驪山秋草裏。無人更弔祖龍迴。

墨胎眉宇照澄灣。萬古淸風只此間。孤竹休論眞與贋。採薇何處不西山。（夷齊廟）

路入盤山一徑幽。奢雲艶雨不知秋。朝元閣閉鳴鑾絶。尙有飛花出御溝。（行宮）

秦時明月漢時樓。鵰外西風冷透裘。一粟三桑從古恨。幾人到此悟浮休。（澄海樓）

古祠寂寞枕寒流。碧杜紅蘅映晩洲。惟有貞魂化爲石。望夫千載不回頭。（姜女廟）

人說中原萬里行。中原伊昔是邊城。此遊不及成都半。瑋觀終慚李少卿。

楊花如雪杏花殘。簌簌階陰解籜冠。一犂春雨應催種。歸夢終牽黑牧丹。

蘭成射策有輝光。黼黻笙鏞際盛唐。絲入錦還今幾載。華人猶說上書庄。

澹雲踈雨小姑祠。嬝娜輕淸是絶奇。選六家中誇第一。果然東國解聲詩。

文明藻繪小中華。難道鄧林材不多。羅代正音金可紀。綺年澁軆朴齊家。

飛瓊原是女兒仙。小劫紅墻廿七秊。白玉樓成催侍宴。碧桃花發舊窓前。

緯恨經愁一兩枝。靈和舊雨尙然疑。紛紛五代升沈事。不及橋頭軟弱枝。（金鰲）

侍女皆騎白鳳凰。五銖衣薄玉肌凉。瑤池勑設今宵宴。手折蟠桃不敢嘗。（劇戲）

朱旙絳節欲朝元。太乙爐邊候曉暾。笑指人間蝸角小。靑山一髮是中原。

市井家曾祿萬鍾。綺紈子弟作商農。金輪粟散元無定。莫恨山苗與澗松。（行商）

萬里歸心兩鬢霜。倚門刺繡並亡羊。鑿孔乃知錢孔大。折腰只爲米腰長。

蔓草王風日以渝。一毛天下幾楊朱。太行縱道摧輪地。若比人心是坦途。

畵角三聲火伴催。夢殘酒渴五更回。好將白雪桄榔麵。瀹得寒葅幾椀來。

㫌旗十萬度遼兵。蹴踏荒沙銕馬聲。勝似耆卿楊柳外。曉風殘月斷腸情。

燕山馬角可憐生。零粉殘脂恨未平。燈火江州人不見。琵琶誰與語心情。

三砂碗擲弄丸如。手碗騰騰意有餘。但看二碗替高下。一碗常疑在碧虛。（幻戱）

西內排舖南內同。礎圍靴響落天風。近來縱道無麟鳳。虎豹生擒鐵圈中。

淡煙芳艸日將晡。佳境全輸鄭鷓鴣。隱略數行藍字外。圭稜層出白浮圖。

北落親兵捴健兒。牽黃臂翠獵歸時。相逢不必通名字。不屬紅旗定白旗。

秘史傳心眢井翁。儒門澹泊有餘風。畫蘭不畫中原土。一部春秋一墨叢。